Кхузахь за1аран го а болуш, кегийн раг1ош дара дог1анах , малхах некъахой ларбан дина. Царах цецвуьйлуш, хьоьжуш лелаш вара Аьрзу. Шен г1уллакхана дехьаяьлла т1ейогуш яра Седа. Шен нанна дас аьлларг к1ант дийца кхиале, гучувелира тоьланаш йолчуьра схьахьаьдда вог1у полконик. Цунна улло даьлла комендатурин веа стагах ха дара. Верриге а постехь мелверг а вацара 40-45 салти, г1алг1азакхий бен. Амма кхузахь герзаш довлахь итт-пхийтта минотехь т1екхочура Червленнера комендатуран эскарш. Постехь берш, делкъа хан хиларна, тоьпаш чохь йитина арабевлла бара. Виъ стаг бен ван а вацара уьш а. К1ирандийнахь бен адам дукха ца хуьлура постехь, вукху деношкахь т1айх волуш дийно сарралц кхо-виъ стаг бен ца хуьлура.